Dispak a ra an darn vuiañ eus ar c’hartennoù elfennoù lizherennet evel lec’hanvioù, anvioù boutin, alc’hwezioù, leadelloù ha notennoù ne c’hell ket an dewelerien tremen hepto. Fardet e vezont evit bezañ komprenet gant implijerien ur yezh pe ziv. Gwashoc’h e vez an diaesterioù pa vez lizherennegoù ha ne vezont ket anavezet gant an holl. A-wezhioù ne vez ket kenstag an anvadur pa vez mesket doareoù hengounel ur yezh gant furmoù lec’hel. Da skouer, kinniget e vez d’ar c’hallegerien kartennoù Rusia gant treuzskrivadurioù diwar al lizherenneg kirillek, met an doare hengounel a chom merket evit kêrioù bras zo (Moscou/Moskva, Saint-Petersbourg/Sant-Peterburg). An treuzskrivadur diwar ar skritur arabek a degas diforc’hioù evit keranvioù kaset d’ur yezh all (Moka, Mokka, Mocha, Al-Mukha e Yemen). Pa vez adreizhadur doare-skrivañ e weler an anvioù o kemmañ evel Beijing, kêr-benn Sina, a zo bet Peking evit ar saoznegerien (reizhiad treuzlizheradur Wade-Giles) ha Pekin evit ar c’hallegerien (reizhiad an École française dExtrême-Orient / EFEO).